Pakuotės lapelis: informacija pacientui

Prospan 26 mg kietosios pastilės 
Gebenių lapų sausasis ekstraktas


Atidžiai perskaitykite visą šį lapelį, prieš pradėdami vartoti šį vaistą, nes jame pateikiama Jums svarbi informacija.
Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas.
-	Neišmeskite šio lapelio, nes vėl gali prireikti jį perskaityti. 
-	Jeigu norite sužinoti daugiau arba pasitarti, kreipkitės į vaistininką.
-	Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.
-	Jeigu per 7 dienas Jūsų savijauta nepagerėjo arba net pablogėjo, kreipkitės į gydytoją.


Apie ką rašoma šiame lapelyje?

1.	Kas yra Prospan ir kam jis vartojamas 
2.	Kas žinotina prieš vartojant Prospan  
3.	Kaip vartoti Prospan
4.	Galimas šalutinis poveikis 
5.	Kaip laikyti Prospan 
6.	Pakuotės turinys ir kita informacija


1.	Kas yra Prospan ir kam jis vartojamas

Prospan yra augalinis vaistas. Jo sudėtyje esantis gebenių lapų sausasis ekstraktas, skystina bronchų sekretą, atpalaiduoja bronchų spazmus, lengvina atsikosėjimą.

Prospan vartojamas kosuliui palengvinti ir atsikosėjimui pagerinti sergant ūminiu bronchitu.

Jeigu per 7 dienas Jūsų savijauta nepagerėjo arba atsirado dusulys, karščiavimas bei atkosėjimas pūlingais ar kraujingais skrepliais, kreipkitės į gydytoją.


2.	Kas žinotina prieš vartojant Prospan 

Prospan vartoti negalima
-	jeigu yra alergija veikliajai medžiagai arba bet kuriai pagalbinei šio vaisto medžiagai (jos išvardytos 6 skyriuje).

Įspėjimai ir atsargumo priemonės 
Pasitarkite su gydytoju arba vaistininku, prieš pradėdami vartoti Prospan.
Atsiradus padidėjusio jautrumo reakcijų, vaisto toliau vartoti negalima.

Vaikams 
Prospan neskirtas vartoti jaunesniems nei 6 metų vaikams. 

Kiti vaistai ir Prospan
Tyrimų nebuvo atlikta. Sąveika iki šiol nežinoma.

Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

Prospan vartojimas su maistu
Prospan reikia vartoti po valgio.

Nėštumas ir žindymo laikotarpis 
Duomenų apie vaisto saugumą nėštumo ir žindymo laikotarpiu nėra, todėl šio vaisto nėštumo ir žindymo laikotarpiu vartoti nerekomenduojama.

Vairavimas ir mechanizmų valdymas
Prospan gebėjimo vairuoti ir valdyti mechanizmus neveikia arba veikia nereikšmingai.

Prospan sudėtyje yra skystojo sorbitolio (nesikristalizuojančio) ir skystojo maltitolio. 
Kiekvienoje šio vaisto kietojoje pastilėje yra 0,53 g sorbitolio. 
Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą.


3.	Kaip vartoti Prospan

Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką. 

Suaugusiesiems ir vyresniems nei 12 metų paaugliams
Suaugusiesiems ir vyresniems nei 12 metų paaugliams reikia vartoti po 1 kietąją pastilę 4 kartus per parą.  

Vaikams ir  paaugliams nuo 6 iki 12 metų 
Vaikams nuo 6 iki 12 metų amžiaus reikia vartoti po 1 kietąją pastilę 2 kartus per parą. 

Vartojimo būdas
Vartoti ant burnos gleivinės.
Kietąsias pastiles reikia sučiulpti. Vartoti po valgio.

Vartojimo trukmė
Paprastai vaisto reikia vartoti apie 1 savaitę. Jeigu kosulys išlieka ilgiau nei 1 savaitę, reikia kreiptis į gydytoją.

Ką daryti pavartojus per didelę Prospan dozę?
Neviršykite rekomenduojamos paros dozės. Pavartojus labai didelį kiekį (daugiau nei tris kartus didesnę už paros dozę), gali atsirasti pykinimas, vėmimas ar viduriavimas. Tokiu atveju turėtumėte pasitarti su savo gydytoju. 

Pamiršus pavartoti Prospan
Negalima vartoti dvigubos dozės norint kompensuoti praleistą dozę. Toliau vartokite, kaip paskyrė jūsų gydytojas arba nurodyta šiame pakuotės lapelyje.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Labai retas (mažiau nei 1 iš 10 000 pacientų)
Alerginės reakcijos (dusulys, odos patinimas, paraudimas ar dilgėlinė). 

Nedažnas (nuo 1 iki 10 pacientų iš 1 000)
Virškinimo sutrikimai (pykinimas, vėmimas ir viduriavimas).

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Apie šalutinį poveikį taip pat galite pranešti Valstybinei vaistų kontrolės tarnybai prie Lietuvos Respublikos sveikatos apsaugos ministerijos nemokamu telefonu 8 800 73568 arba užpildyti interneto svetainėje www.vvkt.lt esančią formą ir pateikti ją Valstybinei vaistų kontrolės tarnybai prie Lietuvos Respublikos sveikatos apsaugos ministerijos vienu iš šių būdų: raštu (adresu Žirmūnų g. 139A, LT-09120 Vilnius), nemokamu fakso numeriu 8 800 20131, el. paštu NepageidaujamaR@vvkt.lt, taip pat per Valstybinės vaistų kontrolės tarnybos prie Lietuvos Respublikos sveikatos apsaugos ministerijos interneto svetainę (adresu http://www.vvkt.lt). Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Prospan

Šį vaistą laikykite vaikams nepastebimoje ir nepasiekiamoje vietoje.

Ant dėžutės po „Tinka iki“ ir lizdinės plokštelės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Laikyti ne aukštesnėje kaip 25 °C temperatūroje.
Laikyti gamintojo pakuotėje, kad vaistas būtų apsaugotas nuo drėgmės.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Prospan sudėtis 
-	Veiklioji medžiaga yra gebenių lapų sausasis ekstraktas. Vienoje kietojoje pastilėje yra 26 mg Hederae helicis L., folium (gebenių lapų) sausojo ekstrakto (5-7,5 : 1). Ekstrakcijos tirpiklis: 30  (m/m) etanolis.
-	Pagalbinės medžiagos yra skystasis maltitolis (E965), skystasis sorbitolis (nesikristalizuojantis) (E420), gumiarabikas, bevandenė citrinų rūgštis, acesulfamo kalio druska, vidutinės grandinės trigliceridai, apelsinų skonio medžiaga, mentolio skonio medžiaga.

Prospan išvaizda ir kiekis pakuotėje
Kietosios pastilės yra rusvos spalvos, šešiakampės, apelsinų ir mentolio skonio. Kietosiose pastilėse gali būti oro burbuliukų.
Prospan  tiekiamas  lizdinėse plokštelėse. Kartono dėžutėje yra 20 kietųjų pastilių.

Registruotojas ir gamintojas
Engelhard Arzneimittel GmbH & Co. KG
Herzbergstr. 3,
61138 Niederdorfelden,
Vokietija

Jeigu apie šį vaistą norite sužinoti daugiau, kreipkitės į vietinį registruotojo  atstovą:

UAB „Swixx Biopharma“ 
Bokšto g. 1-3, Vilnius, LT-01126, Lietuva 
Tel.: +370 5 236 9140

Šis pakuotės lapelis paskutinį kartą peržiūrėtas 2022-03-31.

